Straffesagen mod tre mænd med forbindelse til Hells Angels fortsatte i dag ved Retten i Aalborg.

De tre mænd er tiltalt for tilbage i april at have overfaldet en 16-årig dreng ved SHELL-tanken i Nørresundby med en murhammer og en jernstang, så han fik kraniebrud. Under dagens afhøringer var der særligt fokus på en række videooptagelser fra tankstationen. En ekspert i video- og billedmateriale hos Rigspolitiet har i 14 dage analyseret overvågningsvideoerne, og han fremlagde i dag sine resultater. - Som jeg ser det, så er anklageren i voldsom bevisnød i denne her sag. Jeg mener ikke, at der på nuværende tidspunkt er kommet noget, der kan gøre, at de er gerningsmændene, siger forsvarer Bettina Antitsch Mortensen. Det kom også frem, at der ikke er noget DNA-materiale, der sætter de tre tiltalte i forbindelse med overfaldet. - Det stiller da sagen noget anderledes, end mange sager står, fordi der ofte er en eller anden grad af tekniske beviser, som i det mindste giver indicier, men det har vi ikke her siger forsvarer Hans Kjellund. Der har været spekuleret i, om den 16-årige selv har forbindelse til bandemiljøet. I dag kom det frem, at en af de tiltalte i forbindelse med anholdelsen den 2. april sagde, at sådan går det, når man leger med de store. Der falder dom i sagen d. 11. oktober.